Torsten Gejl (ALT), 2025-12-09:
Tusind tak, hr. Rasmus Jarlov, for at støtte forslaget.
Jeg kunne se, at ordføreren kom lidt til sidst, så ordføreren har måske ikke haft lejlighed til at følge debatten.
Grunden til, at vi lidt har en fest, er, at ministeren allerede, da ministeren var på, sagde, at det faktisk ikke er nødvendigt med et lovforslag, men at det kan gøres via en bekendtgørelse, og at et bredt og grundigt arbejde kan føre dertil.
Så det er derfor, jeg sidder her og smiler, selv om der ikke er nogen, der stemmer for.
Vi ønsker at bringe Danmark på linje med den øvrige EU-lovgivning og sikre, at danske landmænd og virksomheder får de samme muligheder som alle deres europæiske kolleger.
Det handler om fair konkurrence, om lige vilkår og om at slippe vores eget erhverv fri i stedet for at spænde ben for det.
Vi har nemlig den udfordring, at danske producenter af hampeprodukter i dag er under strengere og mere besværlige regler end resten af EU.
Hvor størstedelen af EU fra Tyskland til Italien anvender en thc-grænse på 0,3 pct., holder Danmark fortsat fast i en særregel på 0,2 pct. Thc er det aktive stof i cannabis, som man kan blive påvirket af at indtage, men der er ikke nogen, der bliver påvirket af cannabis med hverken med 0,2 pct. eller 0,3 pct. thc, overhovedet.
Til gengæld betyder de danske regler om, at man skal have 0,1 pct. mindre thc i industrihampen i Danmark, at danske producenter af hampeprodukter skal operere i sådan et administrativt ingenmandsland.
De skal dyrke, teste og dokumentere to parallelle hamptyper, en til Danmark og en til resten af EU.
Det er dyrt, det er bøvlet, og det er unødvendigt.
Det eneste, vi skal gøre, er at lade vores erhverv følge de samme regler som andre i det europæiske landbrugsfællesskab.
Det giver en styrket konkurrenceevne, mindre bureaukrati og langt bedre muligheder for innovation, eksport og produktudvikling i en branche, som vokser år for år.
Der er penge at tjene for Danmark.
Industrihamp kan bruges til byggematerialer, tekstiler, fødevarer, dyrefoder osv. osv.
Den hollandske regering vurderede i juli 2025, at det globale marked for hampeprodukter vil vokse fra 37,7 mia. kr. i 2022 til 153,4 mia. kr. i 2030.
Derudover er hampen grøn, ikke bare i ordets bogstavelige forstand, men også i bæredygtig forstand.
Hampplanten er i den absolutte superliga, når det handler om at lave grønt fodaftryk i vores landbrug.
Europa-Kommissionen anfører, at 1 ha hamp lagrer 9-15 t CO 2 .
Det er det samme som ung skov, men hamp tager bare 5 måneder at gro.
Desuden optager den kvælstof, og når man dyrker den, regenererer den jorden i stedet for at udpine den.
Men nej, dansk landbrug har foreløbig ikke lov til at deltage på lige vilkår i det her grønne økonomiske eventyr, altså på lige linje med andre europæiske virksomheder, fordi deres produkter af uransagelige årsager foreløbig ikke har måttet indeholde mere end 0,2 pct. thc, hvilket betyder, at man ikke kan bruge de samme velegnede typer industrihamp som resten af EU-landene.
Det viser sig så, at det bliver lavet om via en bekendtgørelse, og det er vi selvfølgelig rigtig, rigtig glade for.
For her er vi tilbage ved starten.
Vi fremsætter det her beslutningsforslag for at få dansk landbrug med på vognen, og jeg kan nu konstatere, at alle kunne se, at det var en nobrainer.
Det er faktisk en julegave, der bliver ved med at give, både til dem, der kan lide afbureaukratisering, dem, der kan lide udvikling af virksomheder og oprettelse af arbejdspladser, dem, der kan lide grøn omstilling, og dem, der ligesom Alternativet kan lide hele pakken.
Lad mig lige understrege, at det her forslag ikke ændrer på de centrale hensyn, som altid skal stå fast.
Det ændrer ikke på fødevaresikkerheden, det ændrer ikke på folkesundheden, og det ændrer ikke på kontrollen med euforiserende stoffer.
Jeg vil gerne have lov til at sige tak til alle Folketingets partier og til regeringen for at tage det alvorligt og få det her til at lykkes på relativt kort sigt.
Jeg skulle lige huske at sige, at Enhedslisten også støtter.